b'\n_START_ARTICLE_\nMonica Lewinsky\n_START_SECTION_\n\xc5\xbdivljenje\n_START_PARAGRAPH_\nMonica Lewinsky se je rodila v Los Angelesu v ameri\xc5\xa1ki zvezni dr\xc5\xbeavi Kaliforniji, kjer je odra\xc5\xa1\xc4\x8dala v dru\xc5\xbeini judovskega porekla. O\xc4\x8de je bil sin nem\xc5\xa1kih judovskih izseljencev iz El Salvadorja, mati pa Judinja ruskega rodu._NEWLINE_Monica je celo mladost pre\xc5\xbeivela v Kaliforniji, kjer je leta 1995 tudi diplomirala iz psihologije. Po diplomi se je preselila v Washington, kjer je pomagala pri predvolilni kampanji Billa Clintona, kar ji je prineslo slu\xc5\xbebo v Beli hi\xc5\xa1i med Clintonovim prvim mandatom.\n_START_SECTION_\n\xc5\xa0kandal\n_START_PARAGRAPH_\nMedtem ko je bila Monica zaposlena v Beli hi\xc5\xa1i, je imela intimne stike s predsednikom, kar je pri\xc5\xa1lo v javnost preko Linde Tripp, ki je na skrivaj snemala pogovore med Monico in njeno prijateljico o ljubezenskem razmerju. Trippova je trakove izro\xc4\x8dila neodvisnemu preiskovalcu Kennethu Starru, ki je \xc5\xbee preiskoval primer, znan pod imenom \xc5\xa0kandal Whitewater, v katerega sta bila vpletena Bill Clinton in njegova \xc5\xbeena Hillary Clinton._NEWLINE_\xc5\xa0kandal Lewinsky je na dan prinesel \xc5\xa1e nekaj spolnih \xc5\xa1kandalov tedanjega predsednika, \xc5\xa1e iz \xc4\x8dasov, ko je bil \xc5\xa1e guverner Arkansasa. Takrat naj bi imel podobno razmerje s Paulo Jones, dr\xc5\xbeavno uslu\xc5\xbebenko v njegovi pisarni ter Gennifer Flowers, tudi dr\xc5\xbeavno uslu\xc5\xbebenko._NEWLINE_Med procesom je Monica Lewinsky priznala oralne spolne odnose, odlo\xc4\x8dno pa je zavrnila koitus. Bill Clinton je sprva zanikal vse obto\xc5\xbebe, kasneje, 17. avgusta 1998, pa je pod te\xc5\xbeo dokazov (sperma na obleki Monice Lewinsky) priznal, da je imel z Monico Lewinsky\xc2\xa0\xc2\xbbneprimeren odnos\xc2\xab._NEWLINE_Bill Clinton se je opravi\xc4\x8dil javnosti za zavajanje, Monica Lewinsky pa je izgubila slu\xc5\xbebo, kar je prineslo konec \xc5\xa1kandalu.\n_START_SECTION_\n\xc5\xbdivljenje Monice Lewinsky po \xc5\xa1kandalu\n_START_PARAGRAPH_\nPo \xc5\xa1kandalu je Monica Lewinsky postala sinonim za oralni seks, kar ji je prineslo za\xc4\x8dasno slavo in ji omogo\xc4\x8dilo, da je ustanovila lastno podjetje in linijo modnih \xc5\xbeenskih torbic, ki pa je leta 2004 propadlo. Kasneje se je \xc5\xa1e nekajkrat pojavila v javnosti v zvezi s \xc5\xa1kandalom, nazadnje ob izdaji Clintonove avtobiografije, ko je izjavila, da stvari, zapisane v njej v zvezi s \xc5\xa1kandalom, niso resni\xc4\x8dne.'